###### დანართი 2.

###### აივ ინფექცია/შიდსის კონსულტირებისა და ტესტირების პროტოკოლი

საზოგადოებრივი ჯანმრთელობის დაცვის ეროვნული რეკომენდაცია

(გაიდლაინი)

###### აივ ინფექცია/შიდსზე ტესტის წინა კონსულტირება

ტესტის წინა კონსულტირების დროს მნიშვნელოვანია ყურადღება მიექცეს პირის სქესს, სოციალურ სტატუსს, ენას. აივ ინფექცია/შიდსზე ტესტის წინა კონსულტირება ძირითადად შედგება 5 ეტაპისაგან, ესენია:

1. საუბრის დაწყება/ შესავალი
2. აივ ინფიცირების რისკის შეფასება
3. ინფორმირება აივ ტესტირების შესახებ
4. ინფორმირება აივ ტესტირების შედეგების მიწოდების შესახებ
5. აივ ტესტირებაზე ინფორმირებული თანხმობა

**I ეტაპი - შესავალი**

კონსულტანტი ტესტის-წინა კონსულტირებას იწყებს მისალმებით და პირისთვის საკუთარი თავის წარდგენით, რის შემდეგაც კონსულტანტი:

1. პირს აწვდის ინფორმაციას კონფიდენციალობის შესახებ;
2. სთხოვს პირს, წარადგინოს სახელი, რითაც კონსულტანტმა შეიძლება მიმართოს მას;
3. უხსნის პირს, რომ სრული ანონიმურობის მიზნით მას ენიჭება დაშიფრული კოდი, რის შესაქმნელადაც საჭიროა გასცეს პასუხი რამოდენიმე შეკითხვას. აქვე განუმარტავს, რომ მას უფლება აქვს მოიგონოს დასმულ კითხვებზე პასუხები, მაგრამ აფრთხილებს, რომ მომავალშიც, რომელ დაწესებულებასაც არ უნდა მიმართოს მან, დასმულ შეკითხვებს აუცილებლად იგივე პასუხები გასცეს (თუნდაც მოგონილი), რათა არ მოხდეს შემთხვევის დუბლირება.

უნიკალური იდენტიფიკატორის/დაშიფრული კოდის მინიჭების შემდეგ კონსულტანტი არკვევს რამდენად დაკავშირებულია პირის პროფესიული საქმიანობა სამედიცინო სფეროსთან, რომ შემდეგში განსაზღვროს რამდენად შესაძლებელია მასთან საუბრის დროს სამედიცინო ტერმინების გამოყენება.

**კონსულტანტი ეკითხება პირს:**

1. რა ინფორმაცია გააჩნია მას აივ ინფექციის შესახებ (როგორ გადაეცემა აივ ინფექცია, რამდენად ბევრია საქართველოში აივ ინფიცირებული და ა.შ).
2. ნებისმიერი პასუხის მიღების შემთხვევაში (სწორი ან არასწორი) კონსულტანტი წაახალისებს პირს გაცემული პასუხების გამო და ამავე დროს უსწორებს იმ არასწორ ინფორმაციას, რომელიც პირმა მიაწოდა.

*მაგ. მე მოხარული ვარ რომ თქვენ საკმაო ინფორმაცია გაგაჩნიათ აივ ინფექცია/შიდსის შესახებ. თქვენ აღნიშნეთ, რომ აივ ინფექცია გადაეცემა დაუცველი სქესობრივი კონტაქტით, რაც სრული სიმართლეა, მაგრამ მე დავამატებდი, რომ აივ ინფექცია გადაეცემა როგორც ჰეტეროსექსუალური (ქალსა და მამაკაცს შორის), ასევე ჰომოსექსუალური (მამაკაცებს შორის) სქესობრივი კონტაქტით. თქვენს მიერ ჩამოთვლილ გადაცემის გზებში თქვენ გამოგრჩათ დაგესახელებინათ გადაცემის ისეთი გზა, როგორიცაა ინფიცირებული დედიდან ნაყოფის (მუცლად ყოფნის პერიოდში), ახალშობილის (მშობიარობის მომენტში) ან ახალშობილის ძუძუთი კვების პერიოდში ინფიცირების რისკი.*

*თქვენ ასევე აღნიშნეთ, რომ დაავადება შეიძლება გადაეცეს საერთო ჭურჭლის გამოყენებით და კოღოს კბენით. ეს გავრცელებული მითია საზოგადოებაში, მაგრამ ეს ასე არ არის. აივ ინფექცია არ გადაეცემა ... (და ა.შ).* ყველა შემთხვევა ინდივიდუალურია და კონსულტანტმა უნდა გააკეთოს ინტერპრეტაცია.

1. კონსულტანტი პირს განუმარტავს ტერმინებს „აივ ინფექცია“ და „შიდსი“ და უხსნის მათ შორის განსხვავებას.
2. კონსულტანტი ეკითხება პირს ადრე ჩატარებული აქვს თუ არა აივ ინფექცია/შიდსზე გამოკვლევა.

**შეკითხვების შესაძლო ფორმატი შემდეგია:**

1. ხომ ვერ მეტყვით, ადრე თუ გაგიკეთებიათ გამოკვლევა აივ ინფექციაზე?
2. როდის ჩაგიტარდათ ბოლო ტესტირება?
3. ტესტირება იყო საქართველოში თუ მის ფარგლებს გარეთ?
4. რა იყო ტესტირების მიზეზი?
5. ხომ არ გახსოვთ, როგორი იყო შედეგი?

**II ეტაპი - აივ ინფიცირების რისკის შეფასება**

აივ ინფიცირების რისკის შესაფასებლად მნიშვნელოვანია პირის გამოკითხვა დაიწყოს ნაკლებად მგრძნობიარე შეკითხვებით.

**ა) სქესობრივი კონტაქტით აივ ინფიცირების რისკი**

საწყისი შეკითხვები ძირითადად ეხება პირის სქესობრივ კონტაქტებს. თავდაპირველად კონსულტანტი იღებს ინფორმაციას:

1. პირის ოჯახური მდგომარეობის შესახებ
2. სქესობრივი პარტნიორების რაოდენობაზე
3. დაუცველი სქესობრივი კონტაქტების არსებობაზე
4. შემთხვევითი სქესობრივი პარტნიორების შესახებ (სიხშირე, კონტაქტი სექს- მუშაკთან, ინექციური ნარკოტიკების მომხმარებელთან, ჰომო/ბი სექსუალთან , თავდაცვის საშუალებების გამოყენება და სხვ.)
5. გადატანილი სქესობრივი დაავადებების შესახებ
6. პირის სქესობრივი ორიენტაციის შესახებ (ჰეტერო, ჰომო, ბი- სექსუალი)
7. როდის ჰქონდა ბოლო სარისკო (არამუდმივ სქესობრივ პარტნიორთან, რომლის აივ უარყოფითი სტატუსი ცნობილია) დაუცველი სქესობრივი კონტაქტი.

კონსულტანტი აფასებს პირის სქესობრივი კონტაქტით რისკის ინფიცირების საფრთხეს და კიდევ ერთხელ ესაუბრება აივ ინფექციის სქესობრივი გზით გადაცემის გზების და მისი პრევენციული ღონისძიებების შესახებ.

**ბ) ნარკოტიკების მოხმარებით აივ ინფიცირების რისკი**

ნარკოტიკების მოხმარებით აივ ინფიცირების რისკის დასადგენად კონსულტანტი პირს თავდაპირველად ეკითხება ალკოჰოლის და თამბაქოს მოხმარების შესახებ.

**შეკითხვების შესაძლო ფორმატი შემდეგია:**

1. რამდენად ხშირად იღებთ ალკოჰოლს და რომელ სასმელს ანიჭებთ უპირატესობას?
2. ეწევით სიგარეტს?
3. დაახლოებით რამდენ ღერს ეწევით დღეში?
4. ოდესმე მოგიწევიათ მარიხუანა?
5. ამჟამად თუ ეწევით?

*ეს კითხვები არ არის დაკავშირებული აივ ინფიცირებასთან, მაგრამ საჭიროა შედარებით უფრო მგძნობიარე შეკითხვებზე (როგორიცაა ნარკოტიკების მოხმარება) გადასასვლელად.*

**ნარკოტიკების მოხმარება**

ამ ნაწილში კონსულტანტი აუცილებლად აკეთებს შესავალს იმის გამო, რომ მან დაანახოს პირს, რომ იგი არ კიცხავს მას ნარკოტიკების გამოყენებისათვის.

**შეკითხვების შესაძლო ფორმატი შემდეგია:**

1. ბევრი ადამიანი ინტერესის მიზნით ერთხელ მაინც იკეთებს ნარკოტიკს, ეს არ ნიშნავს იმას, რომ ეს ადამიანი ნარკოტიკების მომხმარებელია. თქვენ ხომ არ გქონიათ მსგავსი შემთხვევა?

*დადებითი პასუხის შემთხვევაში კონსულტანტი არკვევს ნარკოტიკების გამოყენების გზას (ინტრავენური, ინტრამუსკულური, პერორალური და ა.შ) და ნარკოტიკის პირველი მიღების ასაკს.*

1. მას შემდეგ ერთხელ მაინც თუ გაგიკეთებიათ ნარკოტიკი ვენაში ან კუნთში (არ არის მიზანშეწონილი სამედიცინო ტერმინების გამოყენება)?
2. როდესაც ნარკოტიკი გაიკეთეთ, ხომ არ გამოგიყენებიათ სხვის მიერ ნახმარი ნემსი, შპრიცი ან სხვა რაიმე ჭურჭელი ნარკოტიკის მოსამზადებელად, ან მასალა (მაგ., ბამბა, ფილტრი, ჯამი და სხვ.)?
3. რამდენად ხშირად იყო ასეთი შემთხვევა და იქნებ გაიხსენოთ, ბოლოს როდის მოხდა ეს ფაქტი (რამდენი ხნის წინ)?
4. თუ იცოდით ამ პირის აივ სტატუსი? ან ხომ არ უთქვამს მას, რომ იგი ინფიცირებული იყო B ან/და C ჰეპატიტის ვირუსით?
5. მოგვიანებით ხომ არ გაგიგიათ იმის შესახებ, რომ პიროვნება, რომლის ნემსი გამოიყენეთ აივ ინფიცირებული იყო?
6. ამჟამად თუ იყენებთ ნარკოტიკებს?
7. თუ მოუხმარია ვინმეს თქვენი გამოყენებული ნემსი, შპრიცი ან სხვა რაიმე ზიარი მასალა?
8. ხომ არ გაგიგიათ ამ პირის აივ ინფიცირების შესახებ?
9. თუ გაქვთ ინფორმაცია საქართველოში მოქმედი ზიანის შემცირების პროგრამებზე? (შპრიცების გაცვლის პროგრამა, მეტადონით ჩანაცვლების პროგრამა და სხვა). რამდენად გქონიათ ამ პროგრამაში ჩართვის მცდელობა?

ამ კითხვებზე პასუხის მიღების შემდეგ კონსულტანტი ხელმეორედ აფასებს ნარკოტიკების მოხმარებით აივ ინფიცირების გადაცემის რისკს, აწვდის ინფორმაციას აივ ინფექციის ნარკოტიკების მოხმარებით გადაცემის შესაძლებლობაზე და ინფორმაციას პრევენციული ღონისძიებების შესახებ.

**გ) აივ ინფექციის გადაცემის რისკი სამედიცინო ინვაზიური მანიპულაციებით**

**შეკითხვების შესაძლო ფორმატი შემდეგია:**

1. ხომ ვერ მეტყვით როდესმე თუ გადაუსხამთ თქვენთვის სისხლი ან სისხლის შემცვლელი პროდუქტები?
2. თუ გახსოვთ რამდენი ხნის წინ და რომელ საავადმყოფოში?
3. ხომ არ გაგიკეთდათ რაიმე სახის ოპერაცია ან აბორტი?

ამის შემდეგ კონსულტანტი კვლავ აფასებს დაინფიცირების რისკს, აჯამებს აივ ინფიცირების სარისკო ფაქტორებს და პირს აძლევს რეკომენდაციას ტესტირებაზე.

ტესტირებაზე რეკომენდაციის მისაცემად კონსულტანტმა აუცილებლად უნდა გაითვალისწინოს ე.წ „ფანჯრის პერიოდის“ არსებობა. თუ პირს სარისკო ფაქტორთან შეხება აღენიშნებოდა მხოლოდ „ფანჯრის პერიოდში“, მას რეკომენდაციას აძლევს ტესტირება ჩაიტაროს სარისკო ფაქტორის არსებობიდან 3 თვის შემდეგ ან სთავაზობს ალტერნატიული გამოკვლევის უფრო მაღალი ტექნოლოგიის (პჯრ) მეთოდს.

**III ეტაპი - ინფორმაცია აივ ტესტირების შესახებ**

კონსულტანტი სარისკო ფაქტორების არსებობიდან გამომდინარე პირს აძლევს რეკომენდაციას, ჩაიტაროს ტესტირება აივ ინფექციაზე და უხსნის ტესტირების პროცედურას.

**შესაძლო ფორმატი შემდეგია:**

1. 3 მლ (დაახლოებით 1 ჩაის კოვზი) სისხლის აღება ხდება ვენიდან ერთჯერადი შპრიცით. სინჯარაზე მითითებული იქნება მხოლოდ ის დაშიფრული კოდი, რომელიც თქვენთან ერთად შევიმუშავეთ;
2. დადებითი პასუხი ნიშნავს, რომ თქვენ ხართ აივ ინფიცირებული, რაც იმას ნიშნავს რომ ვირუსი არის თქვენს ორგანიზმში;
3. უარყოფითი პასუხი ნიშნავს, რომ თქვენ არ ხართ აივ ინფიცირებული ანუ ვირუსი არ არის თქვენს ორგანიზმში და თქვენი სარისკო ქცევის შედეგად არ მომხდარა თქვენი ინფიცირება;
4. ასევე არსებობს გაურკვეველი შედეგი, რომლის დროსაც საჭიროა დამატებითი გამოკვლევების ჩატარება იმისათვის, რომ დადგინდეს თქვენი დადებითი ან უარყოფითი სტატუსი;
5. აუცილებლად უნდა იქნას ყურადღება გამახვილებული ფანჯრის პერიოდზე. იმ შემთხვევაში თუ პირს სარისკო ქცევა აღენიშნებოდა მხოლოდ „ფანჯრის პერიოდში“, კონსულტანტი სთხოვს მას ანალიზის ჩასატარებლად მოვიდეს სარისკო ქცევიდან 3 თვის გასვლის შემდეგ. თუ პირს სარისკო ქცევა აღენიშნებოდა როგორც „ფანჯრის პერიოდში“, ასევე მანამდეც, მაშინ კონსულტანტი სთავაზობს პირს, ჩაიტაროს ტესტირება აივ ინფექციაზე და განუმარტავს, რომ ტესტირება არ ვრცელდება ბოლო 3 თვის მანძილზე არსებული სარისკო ქცევებით ინფიცირების დასადგენად. ტესტი შეიძლება იყოს უარყოფითი, ხოლო თქვენ აივ ინფიცირებული, რადგან X დღეების (თვეების) წინ, თქვენ აღნიშნეთ რომ გქონდათ ისეთი სარისკო ქცევა, როგორიცაა ნარკოტიკების მოხმარება სხვისი ნემსით ან დაუცველი სქესობრივი კონტაქტი, რაც არ გამოვლინდება ამჟამად ჩატარებულ ანალიზში. ამისათვის თქვენ რეკომენდაცია გეძლევათ Y დღის (თვის) შემდეგ კიდევ ერთხელ ჩაიტაროთ დამატებითი გამოკვლევა.

**IV ეტაპი - ინფორმაცია შედეგის შეტყობინების შესახებ**

**ინფორმაციის მიწოდების შესაძლო ფორმატი შემდეგია:**

თქვენი ტესტირების შედეგები ჩვენთვის ცნობილი იქნება 2 კვირის შემდეგ. პასუხი გადმოგეცემათ მხოლოდ პირადად თქვენ, თქვენს მიერ მოწოდებული ინფორმაციის საფუძველზე თქვენთვის მინიჭებული კოდის მიხედვით. პასუხის გასაგებად რომ მობრძანდებით, უნდა წარმოადგინოთ თქვენი დაშიფრული კოდი. ამიტომ გთხოვთ, კარგად დაიმახსოვრეთ თქვენი დაშიფრული კოდი. პასუხი არ გაიცემა ტელეფონით და არ გაიცემა სხვა პირზე, თუ თქვენგან არ მექნება მიღებული თანხმობა კონკრეტული პირისათვის ინფორმაციის მიწოდებაზე.

**ორსულების შემთხვევაში კონსულტანტი ორსულს ეუბნება შემდეგს:**

იმ შემთხვევაში თუ თქვენ იქნებით აივ უარყოფითი, თქვენ არ დაგიბრუნდებათ თქვენი გამოკვლევის შედეგი. სავარაუდო ან დადებითი პასუხისას ან იმ შემთხვევაში თუ შრატი არასაკმარისია და საჭიროა განმეორებითი ტესტირება, ამის შესახებ შეგატყობინებთ თქვენი მეან-გინეკოლოგი და საჭიროების შემთხვევაში გაგაგზავნით სპეციალიზებულ დაწესებულებაში (შიდსის ცენტრში) გაღრმავებული გამოკვლევებისათვის.

**არვ მკურნალობაზე მყოფი პაციენტების განმეორებითი ტესტირება**

არვ მკურნალობაზე მყოფ პირებში ვირუსის სუპრესიის ფონზე მაღალია ალბათობა სკრინინგული ტესტით განმეორებითი ტესტირების დროს მიღებული იყოს ცრუ უარყოფითი შედეგი. აღნიშნულის თავიდან აცილების მიზნით გამოსაკვლევ პირს უნდა ვკითხოთ არის თუ არა, ან თუ მანამდე იყო არვ მკურნალობაზე და დადებითი პასუხის მიღების შემთხვევაში, ავუხსნათ უარყოფითი სკრინინგული ტესტირების შედეგის მიღების შესაძლებლობის შესახებ.

**V ეტაპი - აივ ტესტრებაზე ინფორმირებული თანხმობა**

**შესაძლო ფორმატი შემდეგია:**

თუ თქვენ თანახმა ხართ, ჩაიტაროთ ტესტირება აივ ინფექციაზე, ექთანი აგიღებთ სისხლს, რომელიც გაიგზავნება სადიაგნოსტიკო ლაბორატორიაში პირველადი ტესტირებისათვის. ასევე, უნდა გაეცნოთ თანხმობის ფორმას, და თანხმობის შემთხვევაში შეგვავსებინოთ თქვენი 15- ნიშნა კოდი, რომელიც შესაძლებლობას მოგცემთ სახელისა და გვარის და პირადი ნომრის გარეშე ჩაიტაროთ ტესტირება.

**ინფორმირებული თანხმობის ფორმა:**

მე ტესტირების შემომთავაზებელმა პირმა/სპეციალისტმა სრულად ამიხსნა ტესტირების დანიშნულება, თუ რატომ იყო ჩემთვის მნიშვნელოვანი ტესტირების ჩატარება, დამისახელა აივ ინფექციის ვირუსის გადაცემის გზები, ამიხსნა, თუ რა გართულებები და სიცოცხლისთვის საშიში მდგომარეობები შეიძლება გამოიწვიოს აივ ინფექციამ, ასევე მაცნობა, რომ თუ ტესტი იქნება დადებითი, დამჭირდება დამატებითი გამოკვლევა დიაგნოზის დადასტურების ან უარყოფის მიზნით.

მოქალაქის 15 ნიშნა კოდი:

თარიღი:

###### აივ ინფექცია/შიდსზე ტესტის შემდგომი კონსულტირება

ტესტის შემდგომი კონსულტირების ძირითად მიზანს წარმოადგენს გამოკვლეული პირისათვის აივ ტესტირების პასუხის შეტყობინება, აივ ინფექცია/შიდსის პრევენციული ღონისძიებების შეხსენება, პირის სამომავლო გეგმების შესახებ ინფორმაციის შეგროვება, პირის ფსიქო-სოციალური მხარდაჭერა და აივ ინფიცირებულის შემთხვევაში მისი სპეციალიზებულ კლინიკაში მიმართვა დისპანსერიზაციისა და შემდგომი მეთვალყურეობის მიზნით.

*ტესტის შემდგომი კონსულტირება თავის მხრივ იყოფა:*

1. აივ დადებითი შედეგის მქონე პირის (აივ პოზიტიურის)
2. აივ უარყოფითი შედეგის მქონე პირის (აივ ნეგატიური)
3. აივ გაურკვეველი შედეგის მქონე პირის კონსულტირებად.
4. როგორც ტესტის წინა, ასევე ტესტის შემდგომი კონსულტირებისას მნიშვნელოვანია ყურადღება მიექცეს პირის სქესს, სოციალურ სტატუსს, ენას.

*ტესტის შემდგომი კონსულტირებისას დაუშვებელია:*

* საუბრის ტელეფონით წარმართვა
* პირისათვის ტესტის შედეგების დამალვა
* ტესტის შედეგების გამხელა სხვა პირისათვის გამოკვლეული პირის ინფორმირებული თანხმობის გარეშე (როგორც აივ პოზიტიური, ისე აივ ნეგატიურებისათვის).

ტესტის შემდგომი კონსულტირება ხდება ტესტირებულ პირთან შეთანხმებულ დროს. თუ ის არ მოვიდა შეთანხმებულ დროს, კონსულტანტი ტესტის შემდგომ კონსულტირებას ატარებს პირის შემდეგი ვიზიტის დროს.

**I ეტაპი - შესავალი**

ტესტის შემდგომ კონსულტირებას კონსულტანტი იწყებს მისალმებით და ზოგადი ფრაზებით. კონსულტანტი აქებს პაციენტს იმისათვის, რომ იგი მოვიდა ტესტის შედეგების გასაცნობად და აფასებს, რამდენად მზადაა პირი, გაიგოს აივ ტესტირების შედეგი.

*მაგ. სასიამოვნოა, რომ მობრძანდით თქვენი ტესტის პასუხის მისაღებად, ეს იმას ნიშნავს, რომ თქვენ ზრუნავთ როგორც თქვენს ჯანმრთელობაზე, ასევე თქვენს ახლობლებზე.*

**კონსულტანტი ეკითხება პირს:**

1. როგორ გრძნობდით თავს მას მერე, რაც სისხლი ჩააბარეთ?
2. თქვენთან ერთად ხომ არ არის ვინმე, ვინც გსურთ, რომ დაესწროს თქვენს ტესტის შემდგომ კონსულტირებას და ერთად გაიგოთ თქვენი ტესტირების შედეგი?

თუ კონსულტანტი ჩათვლის, რომ პირი არ არის მზად ტესტის პასუხის გასაგებად, კონსულტანტი აგრძელებს ზოგადი ხასიათის საუბარს.

*მაგ. ხომ არ შეიცვალა რამე მას შემდეგ, რაც თქვენ სისხლი ჩააბარეთ?*

როდესაც კონსულტანტი თვლის, რომ პირი მზად არის, შეიტყოს ტესტის შედეგი, კონსულტანტი სთხოვს მას, გადასცეს დაშიფრული კოდი, რომლის წარდგენის შემდეგ კონსულტანტი ნახულობს ამ პირის პასუხს. აივ ტესტირების შედეგი ჩადებული უნდა იყოს კონვერტში. პაუხის გადაცემის მომენტში კონსულტანტი კიდევ ერთხელ ამოწმებს, რამდენად შეესაბამება პირის მიერ დასახელებული კოდი კონვერტში ჩადებულ შედეგზე მოცემულ დაშიფრულ კოდს.

იმ შემთხვევაში თუ საკონსულტაციოდ მოსულ პირს არ ახსოვს (ან დაკარგა) თავისი კოდი, კონსულტანტი თავიდან ადგენს პირის დაშიფრულ კოდს. თუ პირი განსხვავებულად პასუხობს დასმულ კითხვებს, ვიდრე პრე-ტესტ კონსულტირების დროს, რის გამოც დგება განსხვავებული კოდი, მაშინ კონსულტანტი უარს აცხადებს მისთვის ტესტირების პასუხის მიცემაზე. ამ შემთხვევაში ალტერნატიული ვარიანტია ახალი კოდის შედგენა და განმეორებითი ტესტირება აივ ინფექციაზე.

კონსულტანტი ვალდებულია პირს აუხსნას, თუ რატომ ვერ მისცემს პასუხს ზუსტი კოდის გარეშე.

**კონსულტანტი პირს განმარტებას აძლევს შემდეგნაირად:**

1. მე კარგად მესმის, რომ თქვენ დაინტერესებული ხართ, მიიღოთ თქვენი ტესტის პასუხი, მაგრამ გამოკვლევის პასუხზე მითითებულია მხოლოდ თქვენი დაშიფრული კოდი. მე არ ვიცი არც თქვენი სახელი და გვარი და არც პირადი ნომერი, ამიტომ შეუძლებელია მოვახდინო თქვენი სისხლის ნიმუშის იდენტიფიცირება.
2. იქნებ კიდევ ერთხელ გაიხსენოთ, როგორი იყო თქვენი კოდი. მე შეკითხვების დასმით შევეცდები, დაგეხმაროთ თქვენი დაშიფრული კოდის აღდგენაში.

*ამ შემთხვევაში კონსულტანტი იმეორებს იმ შეკითხვებს, რომელიც აუცილებელია დაშიფრული კოდის შესაქმნელად:*

1. სამწუხაროდ, თქვენს მიერ მოცემული ინფორმაცია არ შეესაბამება არცერთ დაშიფრულ კოდს, ამიტომ მე ვერ შევძლებ თქვენ მოგაწოდოთ ტესტირების შედეგი.
2. თუ თქვენ დაინტერესებული ხართ, აუცილებლად გაიგოთ თქვენი ტესტირების შედეგი, შეგიძლიათ ახალი, თქვენს მიერ ამჟამად დასახელებული დაშიფრული კოდით კიდევ ერთხელ ჩაიტაროთ ტესტირება აივ ინფექცია/შიდსზე. სხვა შემთხვევაში ჩვენ არ გვაქვს არანაირი შესაძლებლობა მოვახდინოთ თქვენი გამოკვლევის შედეგის იდენტიფიცირება.

იმ შემთხვევაში, თუ პირი სწორად ასახელებს თავის დაშიფრულ კოდს, კონსულტანტი კიდევ ერთხელ გადაამოწმებს კონვერტში ჩადებული კოდის სისწორეს და გადასცემს მას პაციენტს.

###### აივ ნეგატიური პირებისათვის ტესტის შემდგომი კონსულტირება

**II ეტაპი - პასუხების მიწოდება**

კონვერტის გადაცემას აუცილებლად თან უნდა ახლდეს სიტყვიერი განმარტება. კონსულტანტი პასუხს აწოდებს ბუნებრივი ხმით, ყოველგვარი აღელვების და ემოციის გარეშე.

**კონსულტანტის მიერ მიცემული განმარტების შესაძლო ფორმატი შემდეგია:**

1. „თქვენი ტესტის შედეგი უარყოფითია, რაც იმას ნიშნავს, რომ თქვენს სისხლში ვირუსი არ არის აღმოჩენილი და თქვენ არ ხართ აივ ინფიცირებული“. კონსულტანტი აუცილებლად აკეთებს პაუზას, იმისათვის რომ პირს მისცეს თავისი ტესტის შედეგის გააზრების საშუალება. იმ შემთხვევაში, თუ პირი ტესტის წინა კონსულტირებაზე აღნიშნავდა სარისკო ქცევას ბოლო 3 თვის განმავლობაშიც, კონსულტანტი ახსენებს მას „ფანჯრის პერიოდის“ არსებობას.
2. იმის გამო, რომ X დღეების/კვირების წინ თქვენ გქონდათ აივ ინფიცირებასთან დაკავშირებული სარისკო ქცევა, მე გთავაზობთ კიდევ ერთხელ ჩაიტაროთ განმეორებითი ტესტირება აივ ინფექციაზე Y დღეების/კვირების შემდეგ (Y = 3 თვეს/90 დღეს/12 კვირას) მაგ. თუ პირს სარისკო ქცევა ჰქონდა ტესტირებამდე 4 კვირით ადრე, იგი ტესტის შემდგომ კონსულტირებაზე მოვიდა 2 კვირის შემდეგ, კონსულტანტმა უნდა შესთავაზოს მას განმეორებითი კვლევის ჩატარება 12 კვირის შემდეგ.

**III ეტაპი - აივ პრევენციის ღონისძიებები**

ამ ეტაპზე კონსულტანტი კიდევ ერთხელ ამახვილებს ყურადღებას აივ ინფექციის გადაცემის გზებზე და დაავადების პრევენციაზე.

**კონსულტანტის მიერ მიცემული განმარტების შესაძლო ფორმატი შემდეგია:**

1. თქვენ ალბათ გახსოვთ ჩვენი წინა საუბრიდან, რომ აივ ინფექცია გადაეცემა:
   1. აივ ინფიცირებულ პაციენტთან დაუცველი სქესობრივი კონტაქტით (როგორც ერთი სქესის პარტნიორების ურთიერთობით, რასაც ჰომოსექსუალური კავშირი ეწოდება, ასევე განსხვავებული სქესის პარტნიორების ე.წ ჰეტეროსექსუალური კონტაქტის დროს);
   2. აივ ინფიცირებული პირის ნემსის, შპრიცის და სხვა ნარკოტიკების მოსამზადებელი ზიარი ჭურჭლის გამოყენებით;
   3. შეუმოწმებელი, აივ ინფიცირებული პირის სისხლის და სისხლის პროდუქტების გადასხმით;

1.4 ინფიცირებული დედისაგან ბავშვზე ინფექციის გადაცემით ორსულობის, მშობიარობის და ძუძუთი კვების პერიოდში;

1. ვინაიდან აივ ინფიცირებული ხშირ შემთხვევაში ჯანმრთელად გამოიყურება და შესაძლოა მან არ იცოდეს თავისი ინფიცირების შესახებ, ამიტომ აივ ინფიცირების თავიდან აცილების ყველაზე კარგი საშუალება პროფილაქტიკაა. ამისათვის, კიდევ ერთხელ შეგახსენებთ, რომ უმჯობესია:
2. გყავდეთ ერთი, ჯანმრთელი მუდმივი პარტნიორი, სხვა შემთხვევაში კი სქესობრივი კონტაქტისას აუცილებლად გამოიყენეთ პრეზერვატივი სქესობრივი კონტაქტის დროს;
3. თავი აარიდეთ ნარკოტიკების ინექციურ მოხმარებას, სხვა შემთხვევაში ყოველთვის გამოიყენეთ ახალი ნემსი და შპრიცი (უარი თქვით სხვის მიერ ნახმარი, ასევე თქვენს მიერ ერთხელ უკვე გამოყენებული ნემსის და შპრიცის ხმარებაზე). არასოდეს არ გამოიყენოთ ზიარი ჭურჭელი ან სხვა ნივთები (ბამბა, ფილტრი, ჯამი და ა.შ);
4. თუ თქვენ ან თქვენ ახლობელს დასჭირდა სისხლის ან სისხლის პროდუქტების გადასხმა, მოითხოვეთ სისხლის ბანკში დამზადებული სისხლის პროდუქტები.
5. **დამატებით ქალებისათვის:** ორსულობის პერიოდში აუცილებლად ჩაიტარეთ ტესტირება აივ ინფექციაზე. თუ თქვენ აღმოჩნდებით აივ დადებითი, უნდა ჩაიტაროთ სპეციალური პროფილაქტიკური მკურნალობა, რომელიც ხელმისაწვდომია და უფასოა ყველა აივ ინფიცირებული ორსულისათვის, მინიმუმამდე შეამცირებს ნაყოფის/ახალშობილის ინფიცირების რისკს;
6. კიდევ ერთხელ შეგახსენებთ, რომ აივ ინფექცია არ გადაეცემა კოღოს და სხვა მწერების კბენით, ინფიცირებულ პირთან საზოგადოებრივი თავშეყრის ადგილებში ერთად ყოფნით (მაგ. საბავშვო ბაღი, სკოლა, ინსტიტუტი და ა.შ), აივ ინფიცირებული პირის ხელის ჩამორთმევით, გადაკოცნით, საერთო თეთრეულის და ჭურჭლის (არა ნარკოტიკების მოსამზადებელი) გამოყენებით.

კონსულტანტი ეკითხება პირს, ხომ არ სურს მას რაიმე დამატებითი ინფორმაციის მიღება. იმ შემთხვევაში, თუ კონსულტანტს არ გააჩნია შესაბამისი ინფორმაცია პირის მიერ დასმულ შეკითხვაზე, მან არ უნდა დამალოს ეს ფაქტი და უთხრას მას, რომ ის შეეცდება ამ ინფორმაციის მოპოვებას/გადამოწმებას და უპასუხებს მას, თუ იგი ისურვებს ამ ინფორმაციის მისაღებად ხელმეორედ მოსვლას.

**კონსულტანტი ეკითხება პირს:**

1. ხომ არ გსურთ რაიმე დამატებითი ინფორმაციის გაგება იმ საკითხებთან დაკავშირებით, რაზეც ამჟამად ვისაუბრეთ?
2. ხომ არ არის რაიმე საკითხი თქვენთვის გაუგებარი და/ან გინდათ უფრო დეტალურად ვისაუბროთ რომელიმე საკითხზე?

**IV ეტაპი - რისკის შემცირების გეგმა**

თუ საკონსულტაციოდ მოსულ პირს ტესტის წინა კონსულტირებისას ჰქონდა გარკვეული სარისკო ქცევები/შეხება ფაქტორებთან, კონსულტანტი სთავაზობს მას, ერთად დასახონ რისკის შემცირების გეგმა. თუ პირი არ ისურვებს ამ თემაზე საუბარს, მაშინ კონსულტანტი ამთავრებს კონსულტირებას.

თუ პირი თანახმაა, განიხილოს ეს საკითხი კონსულტანტთან ერთად, მაშინ რისკის შემცირების გეგმა იყოფა 3 ძირითად ნაბიჯად:

###### ნაბიჯი 1

კონსულტანტი ეკითხება პირს თუ რას ფიქრობს, როგორ შეიძლება ის დარჩეს აივ უარყოფითი.

თქვენ უკვე იცით როგორ გადაეცემა აივ ინფექცია და როგორ შეიძლება თავიდან აიცილოთ ეს დაავადება. ამასთან ერთად, თქვენ აღნიშნეთ რომ გქონდათ გარკვეული სარისკო ქცევა (მაგ. დაუცველი სქესობრივი კონტაქტი). როგორ ფიქრობთ, რა შეიძლება გააკეთოთ იმისათვის, რომ თავიდან აიცილოთ შემდგომში ასეთი რისკი?

###### ნაბიჯი 2

კონსულტანტი წამოჭრის რისკის შემცირების თემას და პირს აწოდებს რისკის შემცირების რამოდენიმე ალტერნატიულ ვარიანტს. რჩევები არ ატარებს დირექტიულ ხასიათს, ის მხოლოდ ამ პირისთვის ინფორმაციის მიწოდების ხასიათისაა.

*მაგ. როგორ ფიქრობთ, უმჯობესი ხომ არ იქნება, ყოველთვის თან იქონიოთ პრეზერვატივი და შემთხვევითი სქესობრივი კონტაქტის დროს თქვენ აღარ მოგიწევთ დაუცველი სქესობრივი კონტაქტი? ან ნარკოტიკების მოხმარების შემთხვევაში: მე კარგად მესმის, რომ ძნელია ნემსის ყიდვაზე დროის დაკარგვა, როდესაც თქვენ საშუალება გაქვთ იმ მომენტში გაიკეთოთ სხვის მიერ გამოყენებული შპრიცი. ამ შემთხვევაში, იქნებ ჯობდეს, თუ გაქვთ რაიმე მუდმივი ადგილი, სადაც ხდება თქვენი ნარკოტიკების გამოყენება, ყოველთვის გქონდეთ ახალი ნემსი და შპრიცი დატოვებული, რომ არ გამოიყენოთ სხვისი ნემსი?*

*მსმ და ტრანსგენდერ პირებს კონსულტანტი აწვდის ინფორმაციას ექსპოზიციის წინა არვ მედიკამენტოზური პრევენციის (PrEP)-ის შესახებ, აფასებს პირს აღნიშნული პროგრამის პირველადი შერჩევის კრიტერიუმების შესაბამისად და დაინტერესების შემთხვევაში გადაამისამართებს შესაბამის სამედიცინო/სათემო დაწესებულებაში შემდგომი კლინიკური და ლაბორატორიული კვლევისა და პროგრამაში ჩართვის მიზნით.*

###### ნაბიჯი 3

###### რეფერალი სხვადასხვა სპეციალიზებულ სამედიცინო ან სათემო დაწესებულებებში

თუ პირს აქვს ხშირი დაუცველი სქესობრივი კონტაქტი, კონსულტანტი აწოდებს მას ინფორმაციას, რომ ასეთი სარისკო ქცევით იგი შეიძლება დაინფიცირებულიყო სხვადასხვა სქესობრივი გზით გადამდები ინფექციებით (მაგ სიფილისი, B ჰეპატიტი, გონორეა და სხვ). ამ შემთხვევაში კონსულტანტი აძლევს ინფორმაციას იმ ქალაქში/რაიონში არსებული დაწესებულებების ჩამონათვალს, სადაც ამ პირს შეუძლია ჩაიტაროს გამოკვლევა სგგი-ზე.

მაგ. რადგან თქვენ აღნიშნეთ, რომ გქონდათ ხშირი დაუცველი სქესობრივი კონტაქტი, ხომ არ ისურვებდით ჩაგეტარებინათ ტესტირება ისეთ დაავადებებზე, როგორიცაა სიფილისი, გონორეა და ა.შ. რადგან ეს დაავადებები, ისევე როგორც აივ ინფექცია/შიდსი შესაძლებელია გადაეცეს დაუცველი სქესობრივი კონტაქტის დროს.

მე მოგაწოდებთ ინფორმაციას იმ კლინიკების შესახებ, თუ სად შეგიძლიათ ჩაიტაროთ ტესტირება ამ დაავადებებზე.

ნარკოტიკების ინექციურ მომხმარებლებში რეფერალის შეთავაზება უნდა მოხდეს სამკურნალო დაწესებულებელში და/ან ზიანის შემცირების პროგრამებში ჩართულ კლინიკებში.

**V ეტაპი - კონსულტირების დამთავრება**

კონსულტირების დამთავრების წინ კონსულტანტი კიდევ ერთხელ ეკითხება პირს თუ აინტერესებს მას დამატებით რამე და აძლევს შეკითხვების დასმის საშუალებას.

1. მე შევეცადე მოკლედ მომეწოდებინა თქვენთვის აუცილებელი ინფორმაცია, რაც აივ ინფექცისთან არის დაკავშირებული. ხომ არ გსურთ უფრო ღრმად განვიხილოთ რომელიმე საკითხი, ან ხომ არ გაქვთ რაიმე დამატებითი შეკითხვები?

კონსულტანტი შეძლებისდაგვარად პასუხობს პირის მიერ დასმულ შეკითხვებს.

დამშვიდობებისას კონსულტანტი კიდევ ერთხელ ახსენებს პირს განმეორებითი ტესტირების მნიშვნელობას თუ მას ჰქონდა რაიმე გარკვეული სარისკო ქცევა ტესტირებამდე 3 თვის განმავლობაში.

1. კიდევ ერთხელ მინდა შეგახსენოთ, რომ კარგი იქნება თუ გაიმეორებთ აივ ინფექცია/შიდსზე ტესტირებას --- კვირის შემდეგ, რადგან თქვენ მაინც გქონდათ სარისკო ქცევა, რომელიც „ფანჯრის პერიოდს ემთხვეოდა“;
2. თუ გექნებათ ამის სურვილი, თქვენ შეგიძლიათ მოაკითხოთ ჩვენს დაწესებულებას, ან მომართოთ სხვა ნებისმიერ საკონსულტაციო ცენტრს შემდგომი კვლევისათვის.

კონსულტანტი კიდევ ერთხელ აქებს პირს გადადგმული ნაბიჯისათვის.

###### აივ დადებითი პირებისთვის ტესტის შემდგომი კონსულტირება

**II ეტაპი - პასუხების მიწოდება**

კონვერტის გადაცემას აუცილებლად უნდა მოჰყვეს სიტყვიერი განმარტება. კონსულტანტი პასუხს აწოდებს ბუნებრივი ხმით, ყოველგვარი აღელვების და ემოციის გარეშე.

**შესაძლო ფორმატი შემდეგია:**

თქვენი ტესტირების შედეგი დადებითია, რაც იმას ნიშნავს, რომ თქვენს სისხლში ვირუსი არის აღმოჩენილი და თქვენ აივ ინფიცირებული ხართ.

ამის შემდეგ კონსულტანტი აუცილებლად აკეთებს პაუზას, იმისათვის რომ პირს მისცეს შედეგის გააზრების და ემოციის გამოხატვის საშუალება.

*ტესტის შემდგომი კონსულტირებისას კონსულტანტს არ აქვს უფლება:*

* გამოხატოს თავისი ემოცია
* მისცეს პაციენტს უსაფუძვლო დაპირებები
* გამოიჩინოს გადამეტებული ზრუნვა
* პაციენტის შეცოდების მიზნით გადადოს ტესტის შემდგომი კონსულტირება

**III ეტაპი - დახმარების ეტაპი**

პაციენტის დამშვიდების შემდეგ კონსულტანტი აწოდებს ინფორმაციას პროგრამაში ჩართვის შესახებ.

**შესაძლო ფორმატი შემდეგია:**

1. ის, რომ თქვენ აივ ინფიცირებული ხართ, არ ნიშნავს იმას, რომ შიდსი გაქვთ. ამისათვის დამატებითი გამოკვლევებია საჭირო, რომელიც თუ თქვენ თანახმა იქნებით, ჩაგიტარდებათ სპეციალიზებულ დაწესებულებაში აღრიცხვაზე დადგომის შემდეგ, მაგრამ ამაზე ცოტა მოგვიანებით ვისაუბროთ;
2. დღეს არსებული წამლები აივ ინფიცირებულ პაციენტს საშუალებას აძლევს, შეინარჩუნოს მისი ჯანმრთელობა დიდი ხნის განმავლობაში. ეს წამლები ხელმისაწვდომია საქართველოს ყველა მოქალაქისათვის თუ ის დარეგისტრირდება შიდსის კლინიკაში. ამაზე დეტალურად ამ დაწესებულების კონსულტანტები და ექიმები გაგესაუბრებიან;
3. თუ უფრო დეტალურად გაინტერესებთ ეს საკითხი, მე შევეცდები მოგაწოდოთ ჩემს ხელთ არსებული ინფორმაცია.

კონსულტანტი პაციენტს საშუალებას აძლევს დასვას შეკითხვები.

**IV ეტაპი - აივ ინფექციის გადაცემის გზის დადგენა**

**კონსულტანტი ეკითხება პაციენტს:**

1. როგორ ფიქრობთ, რა არის თქვენი ინფიცირების სავარაუდო მიზეზი?
2. თუ იცით ვისგან მოხდა თქვენი ინფიცირება?

თუ პაციენტი ერთდროულად ასახელებს დაინფიცირების რამოდენიმე სარისკო ფაქტორს, უპირატესობა მიანიჭეთ მათ შემდეგი რიგითობის მიხედვით:

1. ნარკოტიკების ინექციური მოხმარება
2. დაუცველი ჰომოსექსუალური კონტაქტები
3. დაუცველი ჰეტეროსექსუალური კონტაქტები

თუ პაციენტი **არ აღნიშნავს არცერთ ზემოთ ჩამოთვლილ სარისკო ფაქტორს,** მაშინ კონსულტანტი კიდევ ერთხელ ეკითხება პაციენტს სისხლის და სისხლის პროდუქტების გადასხმის ისტორიას. დადებითი პასუხის მიღების შემთხვევაში, შესაძლებელია შემოიხაზოს „სისხლი და სისხლის პროდუქტების გადასხმა“, უარყოფითი პასუხის მიღების შემთხვევაში - გრაფა „უცნობია“.

**თუ პაციენტის ინფიცირება მოხდა ჰეტეროსექსუალური კონტაქტით** და ცნობილია მისი პარტნიორის აივ დადებითი სტატუსი, ამ შემთხვევაში კონსულტანტი აზუსტებს შემდეგ საკითხებს:

**შესაძლო ფორმატი შემდეგია:**

1. ხომ ვერ მეტყვით, რომელ ქვეყანაში ცხოვრობს თქვენი სქესობრივი პარტნიორი (იმისათვის, რომ მოხდეს იდენტიფიცირება პარტნიორი არის გენერალიზებული, კონცენტრირებული თუ დაბალი აივ გავრცელების ქვეყნიდან);
2. თქვენი სქესობრივი პარტნიორი არის მსმ (შეკითხვა ეხება როგორც ქალებს, ასევე მამაკაცებს);
3. თქვენი სქესობრივი პარტნიორი არის ნარკოტიკების მომხმარებელი;
4. თქვენი სქესობრივი პარტნიორი არის ჰემოფილიით დაავადებული.

თუ რამოდენიმე კითხვაზე კოსულტანტმა ერთდროულად მიიღო დადებითი პასუხი, იგი უპირატესობას ანიჭებს კატეგორიებს რიგითობის შესაბამისად. **აივ ინფიცირებულის პარტნიორი არის:**

1. ნარკოტიკების ინექციური მომხმარებელი;
2. მამაკაცი, რომელსაც სექსი აქვს მამაკაცთან (მსმ);
3. აივ ინფექცია/შიდსის გავრცელების მხრივ გენერალიზებული ან კონცენტრირებული ქვეყნიდან;
4. ჰემოფილიით დაავადებული შემოიხაზება მხოლოდ იმ შემთხვევაში, თუ ვიცით, რომ სქესობრივი პარტნიორი აივ ინფიცირებულია;
5. თუ სქესობრივი პარტნიორი აივ ინფიცირებულია და ის არ მიეკუთვნება არც ერთ ზემოთ ჩამოთვლილ რისკის ჯგუფს, მიუთითეთ „კონტაქტი აივ ინფიცირებულთან, რომელიც არ მიეკუთვნება ზემოთ ჩამოთვლილ კატეგორიას“;
6. თუ სქესობრივი პარტნიორის აივ სტატუსი უცნობია, მაშინ კონსულტანტი აფიქსირებს პასუხს „ პარტნიორის აივ სტატუსი უცნობია“.

**აივ ინფიცირებული ახალშობილი ან მოზარდია:**

1. თუ დედა აივ ინფიცირებულია, კონსულტანტი უპირატესობას ანიჭებს დედისგან შვილზე გადაცემას
2. როცა დედა არ არის ინფიცირებული და პაციენტს ჩაუტარდა სისხლის და სისხლის პროდუქტების გადასხმა – მაშინ აირჩევა სისხლის და სისხლის პროდუქტების გადასხმა
3. ორივე ზემოთ აღნიშნულის უარყოფის შემთხვევაში – გადაცემის გზა უცნობია.

ზოგჯერ პაციენტი ტესტის წინა კონსულტირების დროს მალავს თავის სარისკო ქცევას და ამას მხოლოდ ტესტის შემდგომი კონსულტირებისას ამხელს. ამ დროს კონსულტანტმა აუცილებლად უნდა გაითვალისწინოს ეს ფაქტორი.

**V ეტაპი - აივ ინფექციის გადაცემა და პაციენტის მოვალეობები**

კონსულტანტი აწვდის ინფორმაციას აივ ინფიცირებულს აივ ინფექციის გადაცემის გზების შესახებ და იმ აუცილებელი ეპიდემიოლოგიური რეჟიმის დაცვის შესახებ, რაც მნიშვნელოვანია სხვა პირთა აივ ინფიცირების თავიდან ასაცილებლად.

**შესაძლო ფორმატი შემდეგია:**

1. თქვენ ალბათ გახსოვთ ჩვენი წინა საუბრიდან, რომ აივ ინფექცია გადაეცემა:
   * 1. აივ ინფიცირებულთან დაუცველი სქესობრივი კონტაქტით (როგორც ერთი სქესის პარტნიორების ურთიერთობით, რასაც ჰომოსექსუალური კავშირი ეწოდება, ასევე განსხვავებული სქესის პარტნიორების ე.წ ჰეტეროსექსუალური კონტაქტის დროს);
     2. აივ ინფიცირებული პირის ნემსის, შპრიცის და ნარკოტიკების მოსამზადებელი სხვა ზიარი ჭურჭლის გამოყენებით;
     3. შეუმოწმებელი აივ ინფიცირებული პირის სისხლის და სისხლის პროდუქტების გადასხმით;
     4. ნაყოფის (ჯერ კიდევ არ დაბადებული ბავშვის) ინფიცირება შესაძლებელია მოხდეს თუ ორსული არის აივ ინფიცირებული;
     5. ახალშობილის ინფიცირება ასევე შესაძლებელია მშობიარობის და ძუძუთი კვების პერიოდში.
2. ამიტომ გთხოვთ:
   1. თავი შეიკავეთ დაუცველი სქესობრივი კონტაქტებისგან როგორც თქვენს მუდმივ პარტნიორთან, ასევე შემთხვევით სქესობრივ პარტნიორებთანაც, რომ არ მოხდეს მათი ინფიცირება (თუ ეს უკვე არ მომხდარა);
   2. ნარკოტიკების ინექციური მოხმარებისას გამოიყენეთ მხოლოდ თქვენი ინსტრუმენტები, რადგან თქვენს მიერ გამოყენებული ინსტრუმენტების ხმარებით შესაძლებელია სხვა ადამიანების დაინფიცირება;
   3. ყოველთვის ცალკე იქონიეთ ისეთი ნივთები, რომლებიც შესაძლებელია დაისვაროს თქვენი სისხლით, მაგ საპარსი, მანიკიურის და პედიკიურის მოწყობილობა და სხვ.
   4. უარი თქვით სისხლის, პლაზმის, ორგანოების და სპერმის დონორობაზე, ვინაიდან ეს გამოიწვევს რეციპიენტის (იმ პირის, ვინც უნდა მოიხმაროს ეს პროდუქტი) ინფიცირებას.
   5. **დამატებით ქალებისათვის:** ორსულობის პერიოდში აუცილებლად ჩაიტარეთ სპეციალური პროფილაქტიკური მკურნალობა, რომელიც ხელმისაწვდომია და უფასოა ყველა აივ ინფიცირებული ორსულისათვის, ეს მინიმუმამდე შეამცირებს ნაყოფის/ახალშობილის ინფიცირების რისკს.
3. ვინაიდან აივ ინფექცია არ გადაეცემა კოღოს და სხვა მწერების კბენით, საზოგადოებრივი თავშეყრის ადგილებში ერთად ყოფნით (მაგ, საბავშვო ბაღი, სკოლა, ინსტიტუტი და ა.შ), აივ ინფიცირებული პირის ხელის ჩამორთმევით, გადაკოცნით, საერთო თეთრეულის და ჭურჭლის (არა ნარკოტიკების მოსამზადებელი) გამოყენებით, თქვენ არანაირი შეზღუდვა არ გაქვთ ამ მდგომარეობებთან დაკავშირებით. თქვენ უფლება გაქვთ, გააგრძელოთ თქვენი ჩვეული პროფესიული და სხვა საქმიანობა თქვენი ჯანმრთელობის მდგომარეობის შესაბამისად.

კონსულტანტი ეკითხება პირს, ხომ არ სურს მას რაიმე დამატებითი ინფორმაციის მიღება. იმ შემთხვევაში, თუ კონსულტანტს არ გააჩნია შესაბამისი ინფორმაცია პირის მიერ დასმულ შეკითხვაზე, მან არ უნდა დამალოს ეს ფაქტი და უნდა განმარტოს, რომ ის შეეცდება ამ ინფორმაციის მოპოვებას/გადამოწმებას და გააგებინებს ამ პირს, თუ იგი ისურვებს ამ ინფორმაციის მისაღებად ხელმეორედ მოსვლას.

**შესაძლო ფორმატი შემდეგია:**

1. ხომ არ გსურთ რაიმე დამატებითი ინფორმაციის მიღება იმ საკითხებთან დაკავშირებით, რაზეც ამჟამად ვისაუბრეთ?
2. ხომ არ იყო რაიმე საკითხი თქვენთვის გაუგებარი და/ან გინდათ უფრო დეტალურად ვისაუბროთ რომელიმე საკითხზე?

**VI ეტაპი - აივ ინფიცირებული პარტნიორის ნოტიფიკაცია/ეპიდკვლევა**

ტესტის შემდგომი კონსულტირების შემდეგი ეტაპი დაკავშირებულია პაციენტის მხარდაჭერასა და მისი აივ სტატუსის გამხელასთან.

კონსულტანტი ეკითხება პაციენტს, თუ აქვს სურვილი ვინმეს გაუმხილოს მისი აივ პოზიტიური სტატუსი და რა შესაძლო რეაქცია შეიძლება ჰქონდეს ამ პიროვნებას.

**შესაძლო ფორმატი შემდეგია:**

1. როგორ ფიქრობთ არიან თქვენს გარშემო ისეთი ადამიანები, რომელთაც შეგიძლიათ გაუმხილოთ თქვენი აივ სტატუსი?
2. რას ფიქრობთ, რა რეაქცია ექნებათ ამ ადამიანებს?
3. შეუძლიათ მათ თქვენი ემოციური მხარდაჭერა?
4. ხომ არ გაქვთ სურვილი დაგაკავშიროთ სხვა აივ ინფიცირებულებთან, რომლებმაც უკვე გაიარეს ეს ეტაპი? (იმ შემთხვევაში, თუ პაციენტი თანახმაა მსგავს მომსახურებაზე, კონსულტანტი აძლევს ინფორმაციას მსგავსი ორგანიზაციის შესახებ);
5. საქართველოში არსებობს არასამთავრობო ორგანიზაცია „\_\_\_\_\_“, რომელიც დაფუძნებულია აივ ინფიცირებული პაციენტების მიერ. მათთან კავშირი თქვენ შესაძლებლობას მოგცემთ ადვილად დაძლიოთ ის პირველი ეტაპი, რომელიც მოყვება დიაგნოზის დასმით გამოწვეულ დისკომფორტს;
6. თუ თქვენ გაქვთ ამის სურვილი, მე ეხლა ტელეფონით დავუკავშირდები ამ ორგანიზაციის წარმომადგენლებს ან შემიძლია მოგცეთ მათი საკონტაქტო ინფორმაცია და თქვენ თვითონ დაუკავშირდეთ მათ.

კონსულტანტი ინფორმაციას აწვდის პაციენტს კანონით განსაზღვრული მისი ვალდებულების წინაშე, რომ მან თავისი აივ დადებითი სტატუსი აუცილებლად უნდა შეატყობინოს მის მეუღლეს ან მუდმივ სქესობრივ პარტნიორს.

**შესაძლო ფორმატი შემდეგია:**

1. როგორც თქვენ უკვე იცით, აივ-ით დაინფიცირება შესაძლებელია დაუცველი სქესობრივი კონტაქტით. იმის გამო, რომ მეუღლესთან და მუდმივ სქესობრივ პარტნიორთან ხშირ შემთხვევაში სქესობრივი კონტაქტი დაუცველია, აუცილებელია მისი (მეუღლის/ სქესობრივი პარტნიორის) აივ ინფექცია შიდსზე ტესტირება. ამის გამო თქვენ აუცილებლად უნდა აცნობოთ მას თქვენი აივ დადებითი სტატუსის შესახებ.
2. როგორ ფიქრობთ, რამდენად შეძლებთ ამის გაკეთებას?
3. იცის თქვენმა მეუღლემ/პარტნიორმა იმის შესახებ, რომ თქვენ ჩაიტარეთ გამოკვლევა აივ ინფექციაზე?
4. თუ არა, რატომ არ უთხარით ამის შესახებ? რა იყო ამის მიზეზი?
5. ხომ არ გინდათ, რომ ჩვენ მივაწოდოთ ეს ინფორმაცია?
6. თქვენი მეუღლის აივ ტესტირება მოხდება კონფიდენციალობის სრული წესების დაცვით. მისი კონსულტირება შესაძლებელია თქვენი თანდასწრებით ან თქვენს გარეშეც, ეს თქვენი და თქვენი მეუღლის სურვილზეა დამოკიდეული.
7. მე ასევე გთხოვთ შეძლებისდაგვარად უზრუნველყოთ იმ ადამიანების მოსვლა კონსულტირებაზე, ვისთანაც გქონდათ სარისკო ქცევა (დაუცველი სქესობრივი კონტაქტი, გაზიარებული ნემსი და შპრიცი და ა.შ), რადგან აივ ინფექციის ადრეულ სტადიაზე გამოვლენა საკმაოდ მნიშვნელოვანია მათი ჯანმრთელობისათვის.
8. დამატებით რაიმე ხომ არ გაინტერესებთ ამ საკითხებთან დაკავშირებით?
9. კონსულტანტი საშუალებას აძლევს პაციენტს დასვას შეკითხვები მისთვის საინტერესო საკითხებზე.

**VII ეტაპი - რეფერალი სპეციალიზებულ დაწესებულებაში შემდგომი მეთვალყურეობისათვის**

კონსულტანტი სთავაზობს პაციენტს, აღრიცხვაზე დადგეს სპეციალიზებულ დაწესებულებაში (შიდსის კლინიკაში) მისი შემდგომი მეთვალყურეობის, მკურნალობის და დამატებითი გამოკვლევების ჩასატარებლად.

**შესაძლო ფორმატი შემდეგია**

1. თუ თქვენ მიმართავთ შიდსის კლინიკას, იქ საშუალება გექნებათ ჩაიტაროთ დამატებითი გამოკვლევები თქვენი ჯანმრთელობის შესაფასებლად. კლინიკის სპეციალისტები გამოკვლევების საფუძველზე დაადგენენ თქვენი დაავადების სტადიას და საჭიროების შემთხვევაში დაგინიშნავენ მკურნალობას, რომელიც ამჟამად უფასოა ყველა პაციენტისათვის.
2. თუ თქვენ თანახმა ხართ, მე დავუკავშირდები ამ დაწესებულებას და შევათანხმებ თქვენი ვიზიტის დროს.

პაციენტის თანხმობის შემთხვევაში კონსულტანტი ტელეფონით უკავშირდება შიდსის კლინიკას და ათანხმებს პაციენტის ვიზიტის დროს.

თუ პაციენტს არ აქვს მიღებული გადაწყვეტილება, კონსულტანტი მას აძლევს შიდსის კლინიკის ცხელი ხაზის ტელეფონის ნომერს და ურჩევს, თვითონ დაეკონტაქტოს გადაწყვეტილების მიღების შემდეგ ან მიაკითხოს იგივე კონსულტანტს, რომელიც დაეხმარება ვიზიტის დროის შეთანხმებაში.

კონსულტირების დამთავრების შემდეგ კონსულტანტი კიდევ ერთხელ სთხოვს პაციენტს მისი სქესობრივი/ნემსის პარტნიორების მოყვანას ტესტირებისათვის და ახსენებს ნკტ ცენტრის მუშაობის საათებს.

კონსულტირების დამთავრების შემდეგ კონსულტანტი ავსებს ფორმა #1–ის 9–14 ცვლადებს.

###### ტესტის შემდგომი კონსულტირება აივ ინფიცირებული ორსულისათვის

აივ ინფიცირებული ორსულის ტესტის შემდგომი კონსულტირება ტარდება იგივე ფორმატით, როგორც აივ ინფიცირებულის კონსულტირება.

აივ ინფიცირებული ორსულის ტესტის შემდგომი კონსულტირების დროს კონსულტანტმა უნდა აუხსნას ორსულს, რომ სათანადო მკურნალობის გავლის შემდეგ ჯანმრთელი ახალშობილის დაბადების ძალზე მაღალი ალბათობაა.

**შესაძლო ფორმატი შემდეგია**

ის, რომ თქვენ აივ ინფიცირებული ხართ, ეს არ ნიშნავს, რომ თქვენი მომავალი შვილი აუცილებლად ინფიცირებული დაიბადება. პროფილაქტიკური მკურნალობის გარეშე ნაყოფის ინფიცირების რისკი დაახლოებით 30%-ია, ეს იმას ნიშნავს, რომ ყოველი 100 ინფიცირებულ დედისაგან 70 ახალშობილი ჯანმრთელი იბადება.

გარდა ამისა, ორსულს ენიშნება არვ მკურნალობა, რომელიც ახალშობილის ინფიცირებას დაახლოებით 6–7%-მდე ამცირებს.

ამისათვის აუცილებლად უნდა მიმართოთ შიდსის კლინიკას შემდგომი მეთვალყურეობისა და პროფილაქტიკური მკურნალობისათვის.

***შენიშვნა:*** *ჯანმრთელობის მსოფლიო ორგანიზაცია რეკომენდაციას იძლევა არვ მკურნალობის დაწყებამდე ყველა აივ დადასტურებული პირი, განსაკუთრებით თუ დიაგნოზის დასმიდან გასულია რამოდენიმე თვე, განმეორებით იქნას ტესტირებული დიაგნოსტიკური შეცდომის გამორიცხვის მიზნით (თუ მკურნალობის დაწყების განსაკუთრებული საჭიროება არ არსებობს).*

###### ტესტის შემდგომი კონსულტირება გაურკვეველი აივ სტატუსის მქონე პაციენტებისათვის

კონსულტანტი პირს აწვდის ინფორმაციას იმის შესახებ, რომ ამ ეტაპზე მისი აივ სტატუსის დადგენა შეუძლებელია.

**შესაძლო ფორმატი შემდეგია:**

თქვენი სისხლის გამოკვლევით ვერ მოხერხდა იმის დადგენა, ხართ თუ არა ინფიცირებული აივ–ით. ასეთ დროს რეკომენდებულია თქვენი გამოკვლევა განმეორებით ჩატარდეს 3 თვის შემდეგ ან ჩატარდეს დამატებითი გამოკვლევა უფრო მგძნობიარე მეთოდებით, თუმცა ესეც არ გვაძლევს თქვენი ინფიცირების დადასტურების ან გამორიცხვის გარანტიას.

კონსულტანტი აწვდის ინფორმაციას, თუ სად შეიძლება ჩაიტაროს დამატებითი გამოკვლევა პჯრ მეთოდით და უკავშირდება შესაბამის დაწესებულებას პირის ვიზიტის დროის დასანიშნად.

ამასთან ერთად კონსულტანტი ახსენებს ინფიცირებულ პირს აივ გადაცემის გზებს და სთხოვს მას, დიაგნოზის დადგენამდე თავი შეიკავოს ისეთი ქცევებისგან, რომელმაც შეიძლება გამოიწვიოს სხვისი ინფიცირება. ფორმატი იგივეა, რაც აივ დადებითი პირებისთვის.

თუ პაციენტი თანახმაა, ჩაიტაროს დამატებითი გამოკვლევა მისი სტატუსის დასადგენად, კონსულტანტი მას აგზავნის შიდსის კლინიკაში.

**შესაძლო ფორმატი შემდეგია:**

თუ თქვენ მიმართავთ შიდსის კლინიკას, იქ საშუალება გექნებათ ჩაიტაროთ დამატებითი გამოკვლევა იმისათვის, რომ დადგინდეს თქვენი აივ სტატუსი.

იმ შემთხვევაში, თუ პაციენტს არ აქვს გადაწყვეტილი, კონსულტანტი მას აძლევს შიდსის კლინიკის ცხელი ხაზის ტელეფონის ნომერს და სთხოვს თვითონ დაეკონტაქტოს მათ გადაწყვეტილების მიღების შემდეგ ან მიაკითხოს იგივე კონსულტანტს, რომელიც დაეხმარება ვიზიტის დროის დაგეგმვაში.

**დანართი 5 : სისხლის აღებისა და ტრანსპორტირების წესები**

##### აივ ინფექცია/შიდსზე გამოსაკვლევი სისხლის აღების წესები

სისხლის აღება ხდება ვენიდან ასეპტიკის და უსაფრთხოების წესების დაცვით, ერთჯერადი ნემსის საშუალებით, 3-5 მლ რაოდენობით. ვენაპუნქცია სრულდება ტექნიკით „ნემსის კვეთა ზევით“.

აღებული სისხლი უნდა მოთავსდეს სტერილურ, მშრალ სინჯარაში. მოთავსება ხდება შემდეგნაირად: შპრიცს უნდა მოშორდეს ნემსი, შპრიცი უნდა ჩაიდოს სინჯარაში და ნელა (დაბალი წნევით) უნდა ჩაისხას ეტიკეტირებულ სინჯარაში. ნემსი და გამოყენებული შპრიცი უნდა მოთავსდეს ე.წ უსაფრთხოების ყუთში „Safe box”-ში, სხვა შემთხვევაში მან შეიძლება გამოიწვიოს პერსონალის დაინფიცირების საფრთხე.

სინჯარა უნდა მოთავსდეს შტატივში კოლტის წარმოქმნამდე 10-20 წთ-ის განმავლობაში, შემდეგ გატანილი იქნას ლაბორატორიაში საანალიზოდ ან შესაძლებელია შენახული იქნას მაცივარში 2-80C-მდე 24 საათის განმავლობაში.

**დონორული სისხლის** შემთხვევაში სისხლის აღება საანალიზოდ ხდება სადონაციოდ აღებულ სისხლთან ერთად, ცალკე სინჯარაში.

**საველე პირობებში** სისხლის აღების შემთხვევაში რეკომენდებულია სისხლის ნიმუშის გადატანა თავსახურიან, სტერილურ სინჯარაში. სინჯარები მოთავსებული უნდა იქნას თავსახურიან კონტეინერებში სპეციალური ტემპერატურული რეჟიმის დაცვით (2-8 გრადუსი). ტემპერატურის შენარჩუნებისათვის გამოიყენება ყინულის პაკეტები. ყინული ისე უნდა ჩაიდოს, რომ ის არ ეხებოდეს სისხლის ერთეულებს, (რადგან ამან შესაძლებელია გამოიწვიოს ჰემოლიზი). სამუშაოს დამთავრების შემდეგ სისხლის აღების ადგილი კარგად უნდა დამუშავდეს სადეზინფექციო ხსნარებით, მოქმედი ინსტრუქციის შესაბამისად.

##### საანალიზოდ აღებული მასალის დამუშავების წესები

ცენტრიფუგის სინჯარაში გამოსაკვლევი სისხლის დაყოვნება შესაძლებელია ოთახის ტემპერატურაზე კოლტის წარმოქმნამდე და შემდეგ მაცივარში 2-80C 24 საათის განმავლობაში. ნიმუშიანი სინჯარები მოთავსებული უნდა იყოს შტატივში, რომელიც მოთავსდება კონტეინერში და ასე იქნას გადატანილი ლაბორატორიაში.

იმ შემთხვევაში თუ არ არის ნიმუშის მიტანის შესაძლებლობა დადგენილ დროში, მაშინ საკვლევ მასალად გაიგზავნება სისხლის შრატი ან პლაზმა.

*შრატის/ პლაზმის გამოყოფის რამოდენიმე ვარიანტია შესაძლებელი:*

1. ვენიდან აღებულ 3-5მლ სისხლს, რომელიც ჩასხმულია ცენტრიფუგის სინჯარაში, 15-30 წთ-ის განმავლობაში აყოვნებენ ოთახის ტემპერატურაზე (18-250C). სისხლის შედედების შემდეგ ერთჯერადი წკირის გამოყენებით სისხლის კოლტი უნდა მოიხსნას სინჯარის კედლიდან, შემდეგ მოხდეს მისი ცენტრიფუგირება 1000-1500 ბრ/წთ-ში 5-10 წთ-ის განმავლობაში.
2. სისხლი, საანალიზო სინჯარაში მოთავსების შემდეგ, თავსდება თერმოსტატში 380 C-ზე 30 -60 წუთის განმავლობაში. ამის შემდეგ სტერილური მინის წკირით ან პასტერის პიპეტით სინჯარის კედლიდან ჩამოიხსნება შედედებული სისხლი. სინჯარა დაყოვნდება 2-80C 1-2 სთ-ის განმავლობაში, რის შედეგადაც შრატი გამოიყოფა.

შრატის ან პლაზმის გამოყოფის შემდეგ საანალიზო მასალა გადატანილი უნდა იყოს ეპენდორფის სინჯარაში, რომელიც მოითხოვს იგივე წესით მარკირებას, როგორც სისხლის სინჯარა. შრატის ან პლაზმის შენახვა შესაძლებელია 7 დღის განმავლობაში, მაცივარში 2-80C ტემპერატურაზე. უფრო ხანგრძლივი დროით შენახვა შესაძლებელია საყინულეში -200C და უფრო დაბალ ტემპერეტურაზე. დასაშვებია ნიმუშის მხოლოდ ერთჯერადი გაყინვა- გამოლღობა.

##### საანალიზოდ აღებული მასალის ტრანსპორტირების წესები

სინჯარების გადატანა ყველაზე ოპტიმალურია ჩანთა-მაცივრებით. დაუშვებელია სინჯარების (კონტეინერების) გადატანა პირადი სარგებლობის ნივთებით (მაგ. ხელჩანთები).

თუ ლაბორატორია ახლოსაა საკონსულტაციო ცენტრთან (არ საჭიროებს ტრანსპორტს) შესაძლებელია მთლიანი სისხლის გადატანა, რომელიც მოთავსებული იქნება ეტიკეტირებულ სინჯარაში, შტატივში და კონტეინერში. ნებისმიერ შემთხვევაში კონტეინერს თან უნდა ახლდეს მომართვის ფორმა, თითოეულ სისხლის ნიმუშზე.

თუ საჭიროა შრატის/პლაზმის ტერიტორიულად დაშორებულ ლაბორატორიაში (მაგ, რეფერენს ლაბორატორია ან სხვ.) გადატანა, იგივე სისხლის შრატი ან პლაზმა მინიმუმ 200-250 მკლ-ის რაოდენობით გადატანილი უნდა იქნეს ჰერმეტულად თავდახურულ სინჯარაში (ეპენდორფის სინჯარაში), ეტიკეტირებული იგივე კოდით. შესაძლებელია გამოყენებული იქნას საავადმყოფოს ან საზოგადოებრივი ტრანსპორტი. ასეთ შემთხვევაში დიდი მნიშვნელობა ენიჭება სინჯარების სწორ შეფუთვას. ჯანდაცვის მსოფლიო ორგანიზაციის და საერთაშორისო სატრანსპორტო ორგანიზაციების მიერ შემუშავებულია მასალების შეფუთვის საერთაშორისო რეკომენდაციები;

1. სინჯარა მოთავსებული უნდა იყოს წყალგაუმტარ, თავსახურიან კონტეინერში ტემპერატურული რეჟიმის დაცვით
2. კონტეინერი უნდა შეიფუთოს მყიფე მასალაში, რომელსაც აქვს დაღვრილი მასალის შეწოვის უნარი
3. ეს ყველაფერი უნდა მოთავსდეს მეორე წყალგაუმტარ თავსახურიან კონტეინერში და დაილუქოს (შესაძლებელია თვითმწებავი პაკეტების გამოყენებაც).
4. თანმხლები დოკუმენტაცია ჩაიდოს ცალკე თვითმწებავ ან დალუქულ პაკეტში, რომელიც მიემაგრება მე-3 პუნქტში აღწერილ კონტეინერს.
5. კონტეინერის გარეთა შეფუთვის ეტიკეტი უნდა აჩვენებდეს, რომ კონტეინერში მოთავსებულია პათოლოგიური მასალა.
6. გზავნილს გარედან უნდა მიეთითოს გამომგზავნი დაწესებულების დასახელება, მისამართი და ტელეფონის ნომერი, ასევე მიმღები დაწესებულების დასახელება, მისამართი და ტელეფონის ნომერი.
7. კონტეინერის გადატანისას არ უნდა მოხდეს მისი ფიზიკური დაზიანება
8. პათოლოგიური მასალის შემცველი პაკეტის გახსნა შეუძლია მხოლოდ ლაბორატორიის მუშაკს. იმ შემთხვევაში თუ მოხდა მასალის დაღვრა (რომელიც სწორად შეფუთვისას მხოლოდ შიგნით დარჩება) აუცილებელია კონტეინერის დეზინფიცირება, შემდეგ დაღვრილი მასალის მოშორება და გარეცხვა.